Here is a page extracted from Wikipedia that may contain CSS, HTML, and a lot of unformatted text.

Title: جلال عامر
Content: جلال عامر ( 1952- 12 فبراير 2012) كاتب صحفى ساخر و مفكر مصرى. اتولد و عاش طول حياته فى اسكندريه فى منطقة بحرى, اتخرج من الكلية العسكريه و حارب فى حرب الاستنزاف و حرب اكتوبر و اللى فيها شارك مع الجيش المصرى فى تحرير مدينة القنطرة شرق , بعدين درس القانون فى كلية الحقوق و كمان درس الفلسفة فى كليةالآداب. كتب مقالات كتيره بيعارض فيها النظام السياسى فى مصر فى جرايد مختلفه , كان بيكتب فى عموده اليومى "تخاريف" فى جرنال المصرى اليوم و كتب فترة فى جرايد زى جرنال الأهالى اللى تبع حزب التجمع . كتابته معروفة بسخريتها المكثفة اللاذعة و كان صاحب مدرسة و اسلوب فى الكتابة الساخرة بتعتمد على التداعى الحر للافكار والتكثيف الجامد للسخرية من الوضع الحالى و من الاشخاص المتسببين فيها , كمان كان بيكتب قصص قصيره و شعر. بعد ثورة 25 يناير كان من الرافضين للحكم العسكرى و لتصرفات و افعال المجلس العسكرى اللى بيحكم مصر من 11 فبراير 2011 , و اللى اتوفى بعد المشاركة فى مظاهرة ضده. كنوع من التكريم له قامت محافظة اسكندريه بتسمية شارع فى منطقة بحرى ف حى الجمرك اللى كان عايش فيها . مثقفين من محبينه و صحف علقت على وفاته بكالمات زى " رحل الساخر و بقيت المسخرة"

وفاته 
بعد ثورة 25 يناير كان من المفكرين و المثقفين اللى رافضين للحكم العسكرى و لتصرفات و افعال المجلس العسكرى اللى بيحكم مصر من 11 فبراير 2011 بعد خلع حسنى مبارك و كان بيشارك فى المظاهرات الرافضة و اللى بتطالب بانهاء الحكم العسكرى و تسليم الحكم لسلطة مدنية منتخبة من الشعب . فى يوم الجمعة 10 فبراير 2012 ,اصيب بأزمة قلبية نتيجة لاشتباكات حصلت لما المظاهرة اللى بترفض الحكم العسكرى , اللى كان مشارك فيها , قبلت مظاهرة مؤيده للمجلس العسكرى منظمها عضو لجنة سياسات فى الحزب الوطنى الديمقراطى المنحل و صاحب قناة تلفزيون , جلال عامر مستحملش الافعال دى و اصيب بأزمة قلبية و اتنقل على المستشفى و اتعمله عملية بالقلب و اتحسن شويه بس اتوفى فى يوم 12 فبراير 2012 , و اتشيعت جنازته فى نفس اليوم فى اسكندريه بلده من جامع القائد ابراهيم و شارك فيها الاف من محبيه و المثقفين و الناشطين السياسين. كانت اخر كلمة قلها قبل ما يتنقل على المستشفى "المصريين بيقتلوا بعض" و كانت وصيته انه بعد ما يموت يتم التبرع بقرنية عينه لمصابى الثورة اللى اتضربوا بالرصاص فى عيونهم.

كتبه 
 كتاب "قصر الكلام" صادر عن دار الشروق
 مصر على كف عفريت
 استقالة حاكم عربى

حياته العائلية 
جلال عامر متزوج وله اربعة ابناء: رانيا و رامي جلال و راجي عامر وريهام

مصادر 
 الصفحة الرسمية لجلال عامر على الفيس بوك
 الأكونت الرسمى لجلال عامر على تويتر
 خبر وفاة جلال عامر
 جريدة المصري اليوم
 جريدة المصري اليوم
 موقع مصراوي

ارشيف مقالاته 
 ارشيف لمقالات جلال عامر من موقع uFollow.

مواليد 1952
وفيات 2012
كتاب مصريين
ضحايا القهر
اسكندرانيه
ناس من حى الجمرك
مصريين مع ثورة 25 يناير
وفيات فى اسكندريه